ეფრაიმ კაცირი

ეფრაიმ კაცირი (ურ. אפרים קציר, დ. 16 მესი [ჯვ.სტ. 3 მესი], 1916 — ღ. 30 მესი, 2009), დაბადებაშ გვარი კაჩალსკი — ისრაელარი ბიოფიზიკოსი დო პოლიტიკოსი, ისრაელიშ პრეზიდენტი 1973-1978 წანეფს.

1925 წანაშე პალესტინას ცხოვრენდჷ. ახალნორდობაშე დაინტერესებული რდჷ მენცარობეფით. გურაფულენდჷ ბოტანიკას, ზოოლოგიას დო ქიმიას იერუსალიმიშ უნივერსიტეტის, სოდეთ 1941 წანას თხილუ ოდოქტორე დისერტაცია. 1940-იან წანეფს მუშენდჷ კოლუმბიაშ უნივერსიტეტის. 1949 წანას ქუდარინეს ვაიცმანიშ ინსტიტუტიშ ბიოფიზიკაშ დეპარტამენტიშ მადუდეთ. უკულიანი პერიოდის გინირთჷ თე ინსტიტუტიშ დირექტორო. 1966 წანას, კაცირიქ გინირთჷ მაართა ისრაელარი მენცარო, ნამუქჷთ გიშაგორილქ იჸუ ამერიკაშ მენცარობეფიშ ერუანული აკადემიაშ მაკათურო. 1966-1968 წანეფს, კაცირი რდჷ ისრაელიშ დუდთხილუაშ სამინისტროშ ომენცარე ელმაჩამალი.

ეფრაიმ კაცირი რდჷ ისრაელიშ მამართალი პარტია ავოდაშ მაკათური. პრემიერ-მინისტრი გოლდა მეირიშ ინიციატივათ, 1973 წანას, ისრაელიშ პარლამენტიქ - ქნესეთიქ, კაცირი გეგშაგორჷ ისრაელიშ პრეზიდენტო. პრეზიდენტიშ პოსტის გერინაშ ბორჯის, კაცირი რდჷ არაბული სახენწჷფოეფიწკჷმა ოთინჩალე პოლიტიკაშ პროპონენტი. პოსტიშ დოტებაშ უკულ, კაცირიქ ომენცარე კარიერას დართჷ. 2008 წანას გიმიბჟინუ თიში მემუარეფქ "რინაშ თხობელუა".

ქოძირით თაშნეშე
 ისრაელიშ პრეზიდენტი

ლიტერატურა
 ენციკლოპედია ბრიტანიკა

კატეგორია:დუნაბადი 1916
კატეგორია:ნაღურა 2009
კატეგორია:ურიეფი
კატეგორია:ისრაელარი პოლიტიკოსეფი
კატეგორია:ისრაელიშ პრეზიდენტეფი
კატეგორია:ისრაელარი ბიოფიზიკოსეფი